Diari Oficial de la Generalitat Valenciana


Sumari del DOGV 6643, del 03-11-2011 (2011/11377)

Notificació del laude emés per la Junta Arbitral de Transports de Castelló. Expedient número 21/6391-US.
--------------------------------------------------------------------------------------------------------

### Dades del document

Número de DOGV
:   6643

Data del DOGV
:   03-11-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/11165


Organisme emissor
:   Conselleria d'Infraestructures, Territori i Medi Ambient

Tipus de document
:   Anunci

Notificació del laude emés per la Junta Arbitral de Transports de Castelló. Expedient número 21/9532-VW. [2011/11833]  
Ramón Escrig Moreno, president de la Junta Arbitral de Transports de Castelló, manifesta que d'acord amb el que establixen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, fa saber a Daniel Cencerrado Conejos, que s'ha dictat laude en l'expedient esmentat i atés que no ha sigut possible la seua notificació per desconegut, ignorat parador o absència, es fa a través de la present publicació, als efectes legals oportuns. El contingut íntegre del laude és el que es ressenya a continuació:  
  
«Tribunal: president: Ramón Escrig Moreno. Vocals: José Ramón López de la Fuente i Fernando Monzó Mollá, el qual excusa la seua incompareixença; secretària vocal: Sra. Rosa Salvador Salvador. Parts: Reclamant: Helvetia Internacional Versicherung AG. Reclamat: Daniel Cencerrado Conejos, que compareix a l'acte de vista.  
A Castelló, el 5 de maig de 2011 i a les 11.25 hores, es constituïx la Junta Arbitral de Transports amb els membres esmentats i amb l'assistència de la part reclamant i reclamada per a resoldre l'expedient 21/1876-UT, i es realitza la vista oral respecte de la reclamació següent: danys en la mercaderia.  
Compareix en este acte Francisco Javier Peiro Pellicer, actuant en nom i representació de Mapfre. Esta compareixença es realitza als mers efectes que es determine la seua exclusió del procediment per no ser-hi part.  
Pel president es comprova la identitat de la part compareixent i la qualitat amb què intervé.  
A continuació s'inicia l'acte de vista i se li concedix la paraula a la reclamant que amb la ratificació del seu escrit de demanda relata els antecedents de fet següents:  
1. Es ratifica en tots els motius de la seua demanda i manifesta que la seua assegurada Inter Xúquer, SL, subcontractà al reclamat Daniel Cencerrado Conejos, un transport d'11 palets que contenen lones per a tendals d'un pes brut de 5.400 kg i un valor de 5.976,29 euros. El transport va ser inicialment contractat a Inter Xúquer per la transportista Calberson Europe Lille.  
L'origen de la mercaderia era, des dels magatzems de Dickson-Constant a Wasquehal-Cedex (França) fins a Toldos Accesorios y Sistemas, SL, situada a Santa Fe (Granada-Espanya).  
La càrrega es va realitzar el 01.02.2008 sense cap reserva. Quan es va produir el lliurament en el destí es va fer en el document CMR la reserva següent "mercaderia en mal estat. 20 peces de lona".  
A continuació es va formular la consegüent reclamació pels danys ocasionats, en primer lloc davant de la transportista francesa Calberson Europe Lille que hi havia subcontractat el transport amb Inter Xúquer, SL. Seguint la línia de subcontractació, la mercantil assenyalada va realitzar al seu torn la reclamació al reclamat Daniel Cencerrado Conejos. L'import de la indemnització per danys que es reclamava era de 4.017,00 euros.   
Seguint el procediment per a la indemnització dels danys, la reclamant Helvetia Internacional va indemnitzar la seua assegurada Inter Xúquer, SL, per l'import de 3.717,00 euros corresponents als danys assenyalats menys l'import de 300 euros pel concepte de franquícia.   
  
Una vegada abonat el sinistre, la reclamant Helvetia es va subrogar automàticament en la posició de la seua assegurada, d'acord amb l'article 43 de la Llei del Contracte de l'Assegurança, ja que havia abonat la totalitat de l'import del sinistre i va procedir a continuació a presentar esta demanda contra el portador Daniel Cencerrado Conejos.  
2. La demandant, després d'haver resultat infructuoses les gestions amistoses de cobrament, presenta esta reclamació per l'import abonat de 3.717,00 euros, més els interessos corresponents.   
3. Referent a la compareixença del representant de Mapfre, manifesta que no la considera part en este procediment i sol·licita que no siga tinguda com a part d'este.  
4. Pren la paraula la representació de la reclamada i manifesta la seua oposició a la reclamació i assenyala, en primer lloc, el desconeixement d'esta i que hui se substancia, motiu pel qual no va posar en coneixement de la seua asseguradora Mapfre el sinistre i conseqüentment la reclamació dels danys.  
En termes de defensa s'oposa a cada un dels conceptes de reclamació, ja que no s'acrediten els danys, no s'acredita suficientment la notificació dels fets, es desconeix si efectivament s'ha abonat la indemnització sol·licitada, desconeixement de la reparació de l'avaria, falta d'informe pericial que determine els danys i l'import.  
  
Preguntada a la representació de la reclamada si està en possessió de cap prova documental que done suport a l'oposició a la demanda, que amb caràcter general ha realitzat, indica que no, i té la declaració que puga realitzar el demandat Daniel Cencerrado.  
Sol·licita que, d'acord amb el que s'ha exposat, es desestime la reclamació en tots els seus termes.  
Realitzades les proves aportades i atés que no tenen les parts més qüestions a debatre, es dóna per conclosa la vista.  
S'apliquen els següents fonaments jurídics  
1. La competència territorial de la Junta, de la qual res s'al·lega, la determinen els articles 6 i 7.2 del Reglament de la LOTT (RD 1211/90).   
2. La submissió, a més d'estar expressament pactada segons consta en el document CMR, la determina l'article 38 de la Llei 16/1987, de 30 de juliol, d'Ordenació dels Transports Terrestres, d'acord amb la redacció que li dóna l'article 162 de la Llei 13/1996, de 30 de desembre, de Mesures Fiscals, Administratives i d'Orde Social, que modifica la Llei 16/1987, de 30 de juliol, d'Ordenació dels Transports Terrestres, modificada al seu torn per la Llei 29/2003, de 8 d'octubre, que en l'article 38.1, referent a la quantia diu: "es presumirà que hi ha l'acord esmentat de sotmetiment a l'arbitratge de les juntes sempre que la quantia de la controvèrsia no excedisca de 6.000,00 euros i cap de les parts que intervenen en el contracte haguera manifestat expressament a l'altra la seua voluntat en contra abans del moment en què s'inicie o hauria d'haver-se iniciat la realització del servici o activitat contractat".  
  
3. Juntament amb la normativa nacional invocada cal aplicar la referida al transport internacional d'acord amb el Conveni de 19 de maig de 1956 a què es va adherir Espanya per Instrument del 12 de setembre de 1973 (Ministeri d'Afers Estrangers, BOE de 7 de maig de 1974 núm. 109). Contracte de Transport Internacional de Mercaderies per Carretera (CMR), modificat pel Protocol de 5-7-78 a què es va adherir Espanya per Instrument de 23.09.1982 (cap de l'estat) publicat en el BOE de 18.12.1982 núm. 203, establix per a qüestions de competència el que arreplega en l'article 31.1 a). No obstant això i atés que el CMR no constituïx una regulació completa i sistemàtica dels transports de mercaderies per carretera, les seues llacunes han de completar-se acudint a les normes materials internes dels estats, per la qual cosa supletòriament seran aplicables el Codi de Comerç, LOTT i el seu Reglament i la resta de normes d'aplicació general.  
4. És determinant la circumstància que ambdós parts litigants són empreses nacionals i amb residència mercantil a Espanya, i han perfeccionat, per tant, el contracte de transports sota la legislació nacional que invoquem. No hi ha motiu fonament en Dret que mantinga que l'actuació de les juntes arbitrals de transports hagen de circumscriure's només a les controvèrsies nascudes com a conseqüència del transport de caràcter intern. En este sentit, cal considerar d'aplicació el que establix l'article 33 del CMR que diu "el contracte de transport pot contindre una clàusula que atribuïx competència a un tribunal arbitral, a condició que esta clàusula preveja que el tribunal arbitral esmentat aplicarà el present conveni".  
Abundant en esta línia, l'article 31 del CMR fa una remissió a la jurisdicció dels estats per a la resolució dels litigis a què puga donar lloc el transport regulat en este, la qual cosa en este cas fa plenament aplicable la presumpció de sotmetiment.   
Atés que per tot el que s'ha exposat pot ser determinada la competència territorial i la submissió a l'arbitratge amb les disposicions legislatives que assenyala l'ordenament espanyol, per la qual cosa en tot cas esta Junta Arbitral de Castelló és competent per a resoldre esta controvèrsia.  
5. Donada l'absència del vocal representant d'empreses carregadores, que va excusar la seua assistència, el present laude es dicta de conformitat amb la previsió continguda en l'apartat 7 de l'article 9 redactat pel RD 1225/2006, de 27 d'octubre, que modifica el RD 1211/1990, de 28 de setembre, que va aprovar el Reglament de Desplegament de la Llei d'Ordenació dels Transports Terrestres, que literalment disposa que "la inassistència de qualsevol dels membres de la junta, a excepció del president, no impedirà que es realitze la vista ni que es dicte el laude".  
  
6. De la documentació aportada i les manifestacions realitzades en la vista es deduïx que no és objecte de reclamació l'import del transport, ja que este es va haver d'abonar en el seu moment, sinó les despeses ocasionades amb motiu dels danys produïts durant el transport i detectats en el lliurament de la mercaderia.  
És un fet provat que les parts litigants acorden la realització d'un transport sota les condicions pactades i que este transport no es porta a bon fi per l'avaria produïda en part de la mercaderia transportada i que en el moment del lliurament es fa constar en el document CMR.  
  
Han de decaure totes i cada una de les al·legacions de la reclamada que, de forma general i sense concrecions i proves, es van realitzar durant el transcurs de la vista. No és un fet controvertit que al lliurament de la mercaderia es fa la reserva d'avaria i així es plasma en el document CMR. Consten en l'expedient les diverses comunicacions i reclamació dels danys que es va produint i que impedixen que els fets prescriguen pel transcurs del temps. És sorprenent que coneixent la seua responsabilitat com a portador, s'al·legue que no es dóna la comunicació de sinistre a la seua asseguradora per falta de reclamació. En esta mateixa línia tampoc pot ser tinguda en compte la seua al·legació de falta d'intervenció de comissari d'avaries, quan el portador va haver, coneguts els danys, d'avisar un comissari d'avaries, bé ell o bé a través de la seua asseguradora perquè certificara les circumstàncies en què s'havien produït els danys i el seu import a fi de preveure cobrir la responsabilitat. És evident que amb esta actuació es dóna la conformitat amb els fets, ja que coneixent la incidència reflectida, no es fa cap manifestació de defensa, amb la qual cosa tàcitament està assumint l'autoria dels danys i l'assumpció del seu import.   
7. Sobre l'exclusió en el procediment de l'asseguradora MAPFRE, que realitza la pròpia actora i amb la qual consent la demandada, la Junta Arbitral no entra en la seua consideració ja que no és part del procediment, segons es desprén de la demanda. Esta exclusió no suposa, dins d'este procediment, el que la Junta Arbitral determine sobre la seua obligació o no en el rescabalament de les indemnitzacions que es reclamen.  
Per tot això, valorades les declaracions manifestades en la vista i la resta de documents que consten en l'expedient, després de les oportunes consideracions, la junta, per unanimitat dels seus membres, dicta el laude següent:  
Estimar la demanda interposada per l'entitat Helvetia Internacional Versicherung AG, representada per Alicia M. Sangüesa García contra Daniel Cencerrado Conejos, representada per Daniel Cencerrado Conejos, ja que dels fets relatats i la documentació que es troba en poder de l'expedient es desprén que efectivament es van produir els danys en el lliurament de la mercaderia que consten en el document de lliurament CMR.   
Per això Daniel Cencerrado Conejos haurà d'abonar a Helvetia Internacional Versicherung AG la quantitat de tres mil set-cents dèsset euros (3.717 euros).   
Contra este laude pot interposar-se l'acció d'anul·lació davant de l'Audiència Provincial de Castelló, en el termini de dos mesos següents a la seua notificació, d'acord amb el que establixen els articles 40 a 43, ambdós inclosos, de la Llei 60/2003, de 23 de desembre, d'Arbitratge.  
Amb independència de l'anterior, dins dels deu dies següents de la notificació del laude podrà sol·licitar-se a esta Junta Arbitral la seua correcció, aclariment o complement, d'acord amb l'article 39 de l'esmentada Llei d'Arbitratge.  
Transcorreguts vint dies des de la notificació d'este laude a les parts, podrà instar-se la seua execució forçosa davant del Jutjat Mercantil de Castelló, d'acord amb el establixen els articles 44 i 45 de la Llei d'Arbitratge i 548 de la Llei 1/2000, de 7 de gener, d'Enjudiciament Civil.»  
Els esmentats terminis de recursos continguts en el laude transcrit seran computables a partir de l'endemà de la publicació del present edicte en el Diari Oficial de la Comunitat Valenciana.  
  
Castelló de la Plana, 5 d'octubre de 2011.- El president de la Junta Arbitral de Transports de Castelló: Ramón Escrig Moreno.